– वास्तव में विषय से आपका मतलब घटना के चुनाव या तलाश से है। विषय तो दिमाग में ही होते हैं, जो कुछ भी समाज में देखते हैं, सुनते हैं। जैसे कन्याभ्रूण-हत्या, बुज़ुर्गों की दशा, माँ का महत्त्व, ग्लोबलाइजेशन की बात आपने भी की। घटना वाले स्थान पर मौजूद होना या समाज में घूमना, लोगों से मिलना, उनके आसपास होना लेखक के जीवन के जरूरी अंग हैं। आप देखो, बहुत-से लेखक अपने कार्यक्षेत्र से जुड़ी रचनाएँ ही लिखते हैं, जैसे अध्यापक-वर्ग स्कूल, बच्चों, नकल पर ही अधिक लिखता हैं। उनका दायरा विशाल नहीं होता। मैं यह भी कहता हूँ कि घटना मात्र को देखना ही पर्याप्त नहीं है, घटना को देखने का नज़रिया भी बहुत मायने रखता है। और नज़रिया बनता है अध्ययन से। लेखक को मनुष्य की मानसिकता संबंधी पता हो, पता हो कि समाज और मनुष्य का क्या रिश्ता है तथा वे कैसे कार्यशील होते हैं। आर्थिक चिन्तन मनुष्य के स्वभाव को कैसे प्रभावित करता है। यानी आपका ज्ञान आपके देखने के नज़रिये को प्रभावित करता है तथा घटनाओँ के विश्लेषण में मददगार होता है।